
LIGJ
Nr. 20/2016

PËR DISA SHTESA NË LIGJIN NR. 8561, DATË 22.12.1999, “PËR SHPRONËSIMET DHE MARRJEN NË PËRDORIM TË PËRKOHSHËM TË PASURISË, PRONË PRIVATE, PËR INTERES PUBLIK”

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 8561, datë 22.12.1999, “Për shpronësimet dhe marrjen në përdorim të përkohshëm të pasurisë, pronë private, për interes publik”, bëhen këto shtesa:

Neni 1

	Në nenin 8, pas shkronjës “ë” shtohet shkronja “f” me këtë përmbajtje:
	“f) Për realizimin e investimeve strategjike, sipas legjislacionit në fuqi”.

Neni 2

	Në nenin 9, pika 2, fjalët “në shkronjat “c” dhe “ç”” zëvendësohen me fjalët “në shkronjat “c”,  “ç” dhe “f””.

Neni 3

	Ky ligj hyn në fuqi 15 ditë pas botimit në Fletoren Zyrtare.

KRYETARI
Ilir Meta

Miratuar në datën 10.3.2016

LIGJ
Nr. 22/2016

PËR DISA SHTESA DHE NDRYSHIME NË LIGJIN NR. 97/2013, “PËR  MEDIAT AUDIOVIZIVE NË REPUBLIKËN E SHQIPËRISË”
	Në mbështetje të neneve 78 dhe 83, pika 1, të Kushtetutës, me propozimin e një grupi deputetësh, 

KUVENDI
I REPUBLIKËS SË SHQIPËRISË
VENDOSI:

Neni 1

	Në nenin 102, pika 3 riformulohet si më poshtë:
	“3. Emëron Drejtorin e Përgjithshëm me tre të pestat e votave të të gjithë anëtarëve të tij në votimin e parë, në votimin e dytë ose në votimin e tretë. Nëse në votimin e parë nuk arrihet shumica prej tre të pestave, KDRTSH-ja cakton menjëherë datën e kryerjes së votimit të dytë, i cili zhvillohet jo më vonë se 7 ditë nga kryerja e votimit të parë. Në rast se edhe në votimin e dytë nuk arrihet shumica prej tre të pestave, KDRTSH-ja cakton menjëherë datën e kryerjes së votimit të tretë, i cili zhvillohet jo më vonë se 7 ditë nga kryerja e votimit të dytë. Në rast se edhe në votimin e tretë nuk arrihet shumica prej tre të pestave, KDRTSH-ja cakton menjëherë datën e kryerjes së votimit të katërt, i cili zhvillohet jo më vonë se 7 ditë nga kryerja e votimit të tretë. Në votimin e katërt dhe të pestë KDRTSH-ja vendos për emërimin e Drejtorit të Përgjithshëm me më shumë se gjysmën e votave të të gjithë anëtarëve të tij. Votimi i pestë kryhet në rastin kur në votimin e katërt asnjë kandidat nuk ka siguruar shumicën e kërkuar të votave dhe zhvillohet jo më vonë se 7 ditë nga kryerja e votimit të katërt. Votimi i pestë zhvillohet vetëm midis dy kandidatëve që kanë marrë më shumë vota në votimin e katërt. Në rast se ka më shumë se dy kandidatë me të njëjtin numër votash, kandidati që merr pjesë në votim caktohet me short. Në rast se edhe pas votimit të pestë asnjë kandidat nuk siguron shumicën e kërkuar, KDRTSH-ja shpërndahet.”.

Neni 2

	Në nenin 102, pas pikës 3 shtohet pika 3/1 me këtë përmbajtje:
	“3/1. Liron Drejtorin e Përgjithshëm me dy të tretat e votave të të gjithë anëtarëve të tij”.

Neni 3
Dispozita kalimtare

	Dispozitat e statutit të RTSH-së për zgjedhjen e Drejtorit të Përgjithshëm të RTSH-së, që bien në kundërshtim me këtë ligj, shfuqizohen.


Neni 4

	Në nenin 99, pika 6, hiqen fjalët “emërimin ose”.

Neni 5

	Dispozitat e këtij ligji zbatohen edhe për zgjedhjet që janë duke u zhvilluar në momentin e hyrjes në fuqi të këtij ligji.

Neni 6
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare. 

KRYETARI
Ilir Meta

Miratuar në datën 10.3.2016


VENDIM
Nr. 26/2016

PËR RRËZIMIN E DEKRETIT NR. 9499, DATË 1.4.2016, TË PRESIDENTIT 
TË REPUBLIKËS, “PËR KTHIMIN E LIGJIT NR. 22/2016, “PËR DISA SHTESA 
DHE NDRYSHIME NË LIGJIN NR. 97/2013 “PËR MEDIAT AUDIOVIZIVE 
NË REPUBLIKËN E SHQIPËRISË””

Në mbështetje të nenit 85, pika 2, të Kushtetutës dhe të nenit 86 të Rregullores së Kuvendit,

KUVENDI
I REPUBLIKËS SË SHQIPËRISË

VENDOSI:

I. Rrëzimin e dekretit nr. 9499, datë 1.4.2016, të Presidentit të Republikës, “Për kthimin e ligjit nr. 22/2016 “Për disa shtesa dhe ndryshime në ligjin nr. 97/2013 “Për mediat audiovizive në Republikën e Shqipërisë””.
II. Ky vendim hyn në fuqi menjëherë.
 
                                                                                                                  KRYETARI
Ilir Meta
Miratuar në datën 14.4.2016



VENDIM
Nr. 25/2016

PËR MOSMIRATIMIN E PROJEKTLIGJIT  “PËR DISA NDRYSHIME NË LIGJIN NR. 8891, DATË 2.5.2002, “PËR ORGANIZIMIN DHE FUNKSIONIMIN E KOMISIONEVE HETIMORE TË KUVENDIT”

	Në mbështetje të neneve 78 e 83, pika 1, të Kushtetutës dhe të neneve 38, pika 6, e 55 të Rregullores së Kuvendit,

KUVENDI
I REPUBLIKËS SË SHQIPËRISË

VENDOSI:

	I. Mosmiratimin e projektligjit “Për disa ndryshime në ligjin nr. 8891, datë 2.5.2002, “Për organizimin dhe funksionimin e Komisioneve Hetimore të Kuvendit””.
	II. Ky vendim hyn në fuqi menjëherë.

KRYETARI
Ilir Meta

Miratuar në datën 14.4.2016


VENDIM
Nr. 27/2016

[bookmark: _GoBack]PËR ZGJATJEN E AFATIT TË VEPRIMTARISË SË KOMISIONIT HETIMOR TË KUVENDIT “PËR VERIFIKIMIN E LIGJSHMËRISË SË EMËRIMEVE NË DETYRË NË ADMINISTRATËN SHTETËRORE, ENTET PUBLIKE APO SHOQËRITË TREGTARE SHTETËRORE, PËR PERIUDHËN 15 SHTATOR 2013–30 SHTATOR 2015”, NGRITUR ME VENDIMIN E KUVENDIT NR. 90/2015

Në mbështetje të neneve 77 dhe 78 të Kushtetutës, të neneve 8 dhe 9 të ligjit nr. 8891, datë 2.5.2002, “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e Komisionit Hetimor,




KUVENDI
I REPUBLIKËS SË SHQIPËRISË

VENDOSI:

	I. Afati i veprimtarisë së komisionit hetimor të Kuvendit “Për verifikimin e ligjshmërisë së emërimeve në detyrë në administratën shtetërore, entet publike apo shoqëritë tregtare shtetërore, për periudhën 15 shtator 2013–30 shtator 2015”, ngritur me vendimin e Kuvendit nr. 90/2015, zgjatet për një periudhë 3-mujore, duke filluar nga data e miratimit të këtij vendimi.
II. Ky vendim hyn në fuqi menjëherë.

KRYETARI
Ilir Meta
Miratuar në datën 14.4.2016

VENDIM
Nr. 28/2016

PËR DËRGIMIN NË GJYKATËN KUSHTETUESE TË ÇËSHTJES SË MANDATIT TË DEPUTETIT TË ZONJËS VALENTINA LESKAJ

	Në mbështetje të neneve 70 dhe 131, shkronja “e”, të Kushtetutës dhe të nenit 55, pika 1, të Rregullores së Kuvendit,

KUVENDI
I REPUBLIKËS SË SHQIPËRISË

VENDOSI:

	I. Dërgimin në Gjykatën Kushtetuese të çështjes së mandatit të deputetit të zonjës Valentina Leskaj.
	II. Ky vendim hyn në fuqi menjëherë.

KRYETARI
Ilir Meta

Miratuar në datën 14.4.2016

VENDIM
Nr. 29/2016

PËR DËRGIMIN NË GJYKATËN KUSHTETUESE TË ÇËSHTJES SË MANDATIT TË DEPUTETIT TË ZOTIT RAKIP SULI

	Në mbështetje të neneve 70 dhe 131, shkronja “e”, të Kushtetutës dhe të nenit 55, pika 1, të Rregullores së Kuvendit,
KUVENDI
I REPUBLIKËS SË SHQIPËRISË

VENDOSI:

	I. Dërgimin në Gjykatën Kushtetuese të çështjes së mandatit të deputetit të zotit Rakip Suli.
	II. Ky vendim hyn në fuqi menjëherë.

KRYETARI
Ilir Meta

Miratuar në datën 14.4.2016

VENDIM
Nr. 30/2016

PËR KRIJIMIN E NJË KOMISIONI HETIMOR TË KUVENDIT PËR TË HETUAR DHE VERIFIKUAR ZBATIMIN E LEGJISLACIONIT NË FUQI DHE MBROJTJEN E INTERESIT TË SHTETIT SHQIPTAR GJATË PROCEDURAVE TË PRIVATIZIMIT TË OPERATORIT TË SISTEMIT TË SHPËRNDARJES DHE NEGOCIMI I MARRËVESHJES SË SHITJES SË AKSIONEVE, MIRATUAR ME LIGJIN NR. 10 116, DATË 23.4.2009, “PËR MIRATIMIN E KONTRATËS SË SHITJES SË 76 PËR QIND TË AKSIONEVE TË OPERATORIT TË SISTEMIT TË SHPËRNDARJES (OSSH) SHA NDËRMJET MINISTRISË SË EKONOMISË, TREGTISË DHE ENERGJETIKËS SË REPUBLIKËS SË SHQIPËRISË DHE CEZ A.S.”, SI EDHE EVIDENTIMI I EFEKTEVE NEGATIVE FINANCIARE TË SHKAKTUARA NGA NDJEKJA E ZBATIMIT TË KËSAJ MARRËVESHJEJE

	Në mbështetje të neneve 7, 77 dhe 78 të Kushtetutës, të neneve 5, 6, 8 e 9 të ligjit nr. 8891, datë 2.5.2002, “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e një grupi deputetësh të Grupit Parlamentar të Partisë Socialiste,





KUVENDI
I REPUBLIKËS SË SHQIPËRISË

VENDOSI:

	I. Ngritjen e komisionit hetimor të Kuvendit me objekt si më poshtë: 
	1. Hetimi dhe verifikimi i zbatimit të legjislacionit në fuqi dhe mbrojtjes së interesit të shtetit shqiptar gjatë procedurave të privatizimit të Operatorit të Sistemit të Shpërndarjes dhe negocimi i Marrëveshjes së Shitjes së Aksioneve, miratuar me ligjin nr. 10 116, datë 23.4.2009, “Për miratimin e kontratës së shitjes së 76 për qind të aksioneve të Operatorit të Sistemit të Shpërndarjes (OSSH) sh.a. ndërmjet Ministrisë së Ekonomisë, Tregtisë dhe Energjetikës së Republikës së Shqipërisë dhe CEZ a.s.”, evidentimi i efekteve negative financiare.
	2. Hetimi dhe verifikimi i ndjekjes dhe zbatimit nga autoritetet publike të detyrimeve të përcaktuara në ligjin nr. 10 116, datë 23.4.2009, “Për miratimin e kontratës së shitjes së 76 për qind të aksioneve të Operatorit të Sistemit të Shpërndarjes (OSSH) sh.a. ndërmjet Ministrisë së Ekonomisë, Tregtisë dhe Energjetikës së Republikës së Shqipërisë dhe CEZ a.s.”. 
	II. Komisioni ka të drejtë të hetojë dhe të bëjë transparencë të plotë për çdo çështje që përfshihet në objektin e punës së tij, në përputhje me parimet kushtetuese, veçanërisht parimin e ndarjes dhe balancimit të pushteteve, si dhe duke respektuar dhe duke mos mbivendosur kompetencat e organeve të drejtësisë.
	III. Komisioni hetimor, i ngritur sipas këtij vendimi, bashkë me raportin përfundimtar i paraqet Kuvendit në seancë plenare rekomandime në lidhje me nxjerrjen e përgjegjësive institucionale, ndryshime apo miratime ligjesh dhe, sipas rastit, njoftimin e organeve përgjegjëse për marrjen e masave të mëtejshme ligjore.
	IV. Komisioni e ushtron veprimtarinë e tij për një afat 6-mujor nga hyrja në fuqi e këtij vendimi.
	V. Ngarkohet Kryetari i Kuvendit që menjëherë të caktojë mjediset dhe mjetet e punës së komisionit, si dhe personelin e nevojshëm, duke vënë në dispozicion edhe ekspertë juristë.
	VI. Ngarkohet Sekretari i Përgjithshëm i Kuvendit që të marrë masa për zbatimin e vendimit të Kuvendit dhe të urdhrave të Kryetarit të Kuvendit, për mbarëvajtjen e punës së komisionit, si dhe krijimin e kushteve të nevojshme logjistike për veprimtarinë normale të tij.
	VII. Ky vendim hyn në fuqi menjëherë.

KRYETARI
Ilir Meta

Miratuar në datën 14.4.2016

VENDIM
Nr. 31/2016

PËR NGRITJEN E KOMISIONIT HETIMOR TË KUVENDIT PËR TË KONTROLLUAR ZBATIMIN E LEGJISLACIONIT NË FUQI DHE MBROJTJES SË INTERESIT TË SHTETIT SHQIPTAR NGA REALIZIMI I MARRËVESHJES PËR ZGJIDHJEN ME MIRËKUPTIM NDËRMJET REPUBLIKËS SË SHQIPËRISË DHE SHOQËRISË 
“CEZ A.S.”

	Në mbështetje të neneve 7, 77 dhe 78 të Kushtetutës, të neneve 5, 6, 8 e 9 të ligjit nr. 8891, datë 2.5.2002, “Për organizimin dhe funksionimin e komisioneve hetimore të Kuvendit”, si dhe të nenit 25 të Rregullores së Kuvendit, me propozimin e një grupi deputetësh të Grupit Parlamentar të Partisë Demokratike,

KUVENDI
I REPUBLIKËS SË SHQIPËRISË

VENDOSI:

	I. Ngritjen e Komisionit Hetimor të Kuvendit për shqyrtimin e kërkesës së një grupi deputetësh për të kontrolluar zbatimin e legjislacionit në fuqi dhe mbrojtjes së interesave financiarë të shtetit shqiptar, si dhe procedurave dhe rrethanave të nënshkrimit të marrëveshjes për zgjidhjen me mirëkuptim ndërmjet Republikës së Shqipërisë dhe shoqërisë “CEZ a.s.”, të miratuara me ligjin nr. 114/2014, datë 31.7.2014, me synim parandalimin e këtij fenomeni negativ për shtetin, qytetarët dhe interesin publik, si dhe nxjerrjen e përgjegjësive konkrete.
	II. Objekti i punës së komisionit hetimor është:
	1) Kontrolli i zbatimit të legjislacionit në fuqi dhe mbrojtjes së interesit publik, gjatë negocimit të marrëveshjes për zgjidhjen me mirëkuptim ndërmjet Republikës së Shqipërisë dhe shoqërisë “CEZ a. s.”. 
	2) Njohja dhe verifikimi i pasojave financiare që ka sjellë marrëveshja për zgjidhjen me mirëkuptim ndërmjet Republikës së Shqipërisë dhe shoqërisë “CEZ a. s.”, si dhe identifikimi i përgjegjësive nga organet apo personat zyrtarë përkatës, me synimin për frenimin me mjete ligjore të shfaqjes së tij në të ardhmen apo rregullimin e pasojave. 
	3) Njohja me dokumentacionin e plotë ligjor e financiar që ka përdorur grupi i punës gjatë negocimit të marrëveshjes për zgjidhjen me mirëkuptim ndërmjet Republikës së Shqipërisë dhe shoqërisë “CEZ a. s.”.
	III. Komisioni ka të drejtë të hetojë dhe të bëjë transparencë të plotë për çdo çështje që përfshihet në objektin e punës së tij, në përputhje me parimet kushtetuese, veçanërisht parimin e ndarjes dhe balancimit të pushteteve, si dhe duke respektuar dhe duke mos mbivendosur kompetencat e organeve të drejtësisë.
	IV. Komisioni hetimor, i ngritur sipas këtij vendimi, bashkë me raportin përfundimtar i paraqet Kuvendit në seancë plenare rekomandime në lidhje me nxjerrjen e përgjegjësive institucionale, ndryshime apo miratime ligjesh dhe, sipas rastit, njoftimin e prokurorisë për marrjen e masave të mëtejshme ligjore.
	V. Komisioni e ushtron veprimtarinë e tij për një afat 6-mujor nga miratimi i këtij vendimi.
	VI. Ngarkohet Kryetari i Kuvendit që menjëherë të caktojë mjediset dhe mjetet e punës së komisionit, si dhe personelin e nevojshëm, duke venë në dispozicion edhe ekspertë juristë.
	VII. Ngarkohet Sekretari i Përgjithshëm i Kuvendit që të marrë masa për zbatimin e vendimit të Kuvendit dhe të urdhrave të Kryetarit të Kuvendit, për mbarëvajtjen e punës së komisionit, si dhe krijimin e kushteve të nevojshme logjistike për veprimtarinë normale të tij.
	VIII. Ky vendim hyn në fuqi menjëherë.

KRYETARI
Ilir Meta

Miratuar në datën 14.4.2016







REZOLUTË
PËR VLERËSIMIN E VEPRIMTARISË SË AUTORITETIT TË MEDIAVE AUDIOVIZIVE (AMA) PËR VITIN 2015
	
Kuvendi i Shqipërisë: 
	- Duke konsideruar të rëndësishëm respektimin e parimeve themelore, gjatë zhvillimit të veprimtarisë audiovizuale, në drejtim të garantimit të lirisë së shprehjes, lirisë së  medias dhe të së drejtës për informim, si të drejta që burojnë nga Kushtetuta dhe legjislacioni i posaçëm; 
	- Duke besuar se shërbimet audiovizuale shqiptare duhet të reflektojnë vlerat dhe identitetin   e shoqërisë shqiptare, zhvillimit në pavarësi të plotë dhe eficiencë cilësore editoriale, në përmbushje të ligjit për mediat audiovizive, si dhe zhvillimit të teknologjive të reja, sipas standardeve evropiane, duke përmbushur detyrimet ndërkombëtare për procesin e digjitalizimit; 
	- Duke ritheksuar se bordi rregullator i AMA-s ka një rol të rëndësishëm në përmbushjen e këtyre detyrimeve dhe duhet të garantojë përgjegjshmëri, integritet, pavarësi, paanshmëri dhe efikasitet për të kryer pa pengesa dhe vonesa të mëtejshme të gjitha funksionet e ngarkuara sipas ligjit;
	Kuvendi i Shqipërisë, duke u angazhuar si organ ligjbërës, por dhe monitorues i zbatimit të ligjit për mediat, shpreh qëndrimin e tij për mbështetjen e vazhdueshme të institucionit të AMA-s në implementimin e ligjit dhe arritjen e objektivave të tij institucionalë. 
	Kuvendi i Shqipërisë vëren se: 
	1. Veprimtaria e AMA-s, gjatë vitit 2015, ashtu si dhe gjatë vitit 2014, ka hasur pengesa në raport me përfaqësimin e anëtarëve të Bordit të AMA-s në vendimmarrje, si pasojë e të cilit  janë shkaktuar këto ngërçe institucionale me rezultate negative në:
	- pamundësi në vendimmarrje, ku kërkohet shumicë e cilësuar, si rinovimi i licencave dhe/ose autorizimeve e përkthyer në të ardhura vjetore të munguara, të cilat kanë ndikuar në burimet financiare të institucionit dhe në vendosjen e prioriteteve për menaxhimin e tyre; AMA ka vështirësi financiare në mbulimin e investimeve të kërkuara në përmirësim të kapaciteteve;
	- pamundësi për heqjen e licencave dhe/ose autorizimeve, duke rritur numrin e subjekteve në mospërmbushje të detyrimeve financiare përtej afateve ligjore;
	- mosrespektim të afateve të strategjive kombëtare, duke pamundësuar realizimin e proceseve, ku kërkohet funksionimi i plotë i AMA-s, referuar kryesisht procesit të digjitalizimit, afati i të cilit ishte data 17 qershor 2015;
	- pamundësi në dhënien e licencave, e shoqëruar kjo me kosto të larta financiare për Autoritetin, si dhe një ndër shkaqet kryesore që kanë çuar në pamundësinë e Autoritetit për zhbllokimin e procesit të licencimit të rrjeteve numerike private kombëtare, i cili do të mundësonte rregullimin e tregut audiovizv dhe përshpejtimin e procesit të digjitalizimit;
	- mosrekrutimi i Këshillit të Ankesave, tashmë i përcaktuar si njësi në strukturën organizative të Autoritetit, në përmbushje të kërkesave ligjore. 
	2. Nga rezultatet e kësaj performance, rezulton, gjithashtu, se AMA nuk ka mundur të zbatojë një pjesë të kërkesave të rezolutës së Kuvendit që i kishte vendosur si rekomandime  të zbatueshme për vitin 2015.
	3. Vetë Kuvendi, përmes proceseve të vonuara në Komisionin përgjegjës për Edukimin dhe Mjetet e Informimit Publik, ka vonuar plotësimin në kohë të bordit me anëtarë të rinj, duke ndikuar në krijimin e hapësirës dhe mundësisë për shkeljen e detyrimeve ligjore nga disa anëtarë me mandate të përfunduara, për të mos përmbushur shumë procese të rëndësishme  të kësaj të fundit.
	4. Këta tregues  janë paraqitur me shqetësim dhe raportuar në vijimësi nga vetë AMA edhe pranë  Komisionit Evropian, i cili, përmes dokumenteve të shumta të tij, si progresraportet 2014 dhe 2015 dhe raportimeve në nënkomitetet sektoriale për politikën audiovizuale, nxitin autoritetin rregullator të forcojë pavarësinë e tij institucionale, duke ushtruar funksionet e plota të tij vendimmarrëse dhe operacionale dhe përmbyllur procesin e digjitalizimit.  
	Kuvendi i Shqipërisë vlerëson se:
	Pavarësisht këtyre treguesve negativë, AMA, në tërësinë e tij si institucion, ka arritur të plotësojë disa rekomandime të tjera të Kuvendit të Shqipërisë në përpjekjet e saj për përmirësimin e qeverisjes së rregullatorit në rritje të pavarësisë së Autoritetit, duke përqendruar fokusin në përmirësimin e kuadrit institucional, vendimmarrjes dhe zbatueshmërisë së kësaj vendimmarrjeje, në përafrim të plotë me direktivat evropiane, të tilla si: 
	1. Plotësimin e kuadrit ligjor me akte nënligjore të nevojshme për zhvillimin e procesit të digjitalizimit, si dhe ka vijuar punën me procesin e këshillimit publik;
	2. Përmirësimin e shfrytëzimit të burimeve të financimit, duke dyfishuar normën e arkëtueshmërisë së të ardhurave financiare për vitin 2015, krahasuar me normën mesatare të  viteve të fundit, edhe pse vazhdon të ketë probleme financiare të mbartura në vite;
	3. Përmirësimin e dukshëm në llogaridhënien dhe transparencën, me miratimin e programit të transparencës në rregullimin e procesit të konsultimit publik, publikimin e informacionit mbi masat e marra dhe kërkesat rregullatore ndaj OSHMA-ve, si dhe llogaridhënien financiare të pasqyrave kontabël të tyre, duke rritur dukshëm imazhin institucional të Autoritetit;
	4. Përqasjen e re të veprimit të AMA-s ndaj fenomenit të piraterisë, duke krijuar linja komunikimi të drejtpërdrejta dhe transparente me subjektet, si dhe është përmirësuar efikasiteti i masave të marra dhe sanksioneve të vëna ndaj subjekteve në shkelje për ndalimin e fenomenit të piraterisë;
	5. AMA ka kryer koordinim të vazhdueshëm me RTSH-në për procesin e digjitalizimit të rrjeteve të RTSH-së, duke e konsideruar si çelësin kyç të digjitalizimit operatorin publik jo vetëm për kanalet e veta, por dhe për operatorët rajonalë dhe lokalë;
	6. AMA ka vepruar si nxitës i rritjes së shumëllojshmërisë së shërbimeve, duke ndërmarrë implementimin e një plani veprimi për zhvillimin e sistemeve kabllore në Shqipëri, si dhe nxitjen e subjekteve të reja, që aplikojnë për të ofruar transmetime audiovizive mbështetur në sistemet kabllore, që ofrojnë  shërbimet në teknologjinë digjitale. 
	Kuvendi nxit dhe kërkon nga AMA për vitin 2016: 
	1. Zbatimin me përpikëri të ligjit nr. 97/2013 “Për mediat audiovizive në Republikën e Shqipërisë”, të ndryshuar, duke përmbushur të gjitha objektivat dhe detyrimet që burojnë prej tij, me qëllim rritjen e impaktit të ligjit dhe performancës institucionale të AMA-s.
	2. Angazhimin e Autoritetit në përmbylljen e plotë të të gjitha hallkave të parashikuara në procesin e digjitalizimit dhe finalizimin e këtij procesi të kalimit nga transmetimet analoge në transmetimet numerike. 
	3. Rritjen e zbatueshmërisë ligjore, duke konsideruar rolin e Autoritetit si në dizenjimin e politikave të duhura, ashtu edhe për ekzekutimin e tyre, si mekanizmi kryesor i ndërveprimit midis ofruesve të shërbimeve audiovizive, publikut, organeve shtetërore dhe aktorëve të tjerë kombëtarë dhe ndërkombëtarë, ku, ndër të tjera:
	- hartimin e akteve rregullatore, marrëveshjeve, dokumenteve të tjera për sigurimin e shumëllojshmërisë dhe cilësisë së lartë të programeve dhe me risi nga OSHMA-të publike e private, si dhe promovimin e programeve të shumëllojshme dhe pa pagesë;
	- hartimin e politikave që bëjnë të mundur sigurimin e përmbushjes së objektivave nga transmetuesit e shërbimit publik, sipas përcaktimeve ligjore dhe mbikëqyrjen e zbatimit të kontratës së shërbimit të lidhur me RTSH-në; koordinim me RTSH-në, lidhur me procesin e kalimit nga transmetimet analoge në ato numerike dhe mbikëqyrjen për ndërtimin e rrjeteve numerike të RTSH-së.
	4.	 Përmirësimin e rolit rregullator të Autoritetit në mbikëqyrjen e shfrytëzimit të spektrit të frekuencave, si në drejtim të konstatimit të shkeljeve dhe në marrjen e masave administrative për të gjithë subjektet audio/audiovizive që nuk zbatojnë ligjin, aktet rregullatore apo kushtet e përcaktuara në licencë. 
	5.	 Vijimin e monitorimit ndaj fenomenit të piraterisë dhe ndërgjegjësimit publik për respektimin e të drejtave të transmetimit/autorit, si pjesë e pronësisë intelektuale.
	6. 	Angazhimin e Autoritetit në përmirësimin e planit financiar dhe sigurimit të burimeve të tjera të  financimit, duke u mbështetur edhe në ndërveprimin e organeve të tjera hartuese dhe miratuese të Buxhetit të Shtetit, për mbulimin e fondeve të pamjaftueshme për shpenzimet me natyre të veçantë, për të cilat nuk ekziston mundësi tjetër financimi. 
	7.	 Funksionimin e plotë të Këshillit të AMA-s për mbarëvajtjen e proceseve dhe organeve ndihmëse të tij, si dhe miratimin e akteve të brendshme, si kërkesë e ligjit, të kodit të tij të sjelljes (etikës), ku të rregullohet dhe konflikti i interesit, si dhe miratimit të rregullores së brendshme për funksionimin e këtij bordi, gjatë ushtrimit të detyrës dhe funksioneve që i njeh ligji.

